Myrddin Owen

Canwr, actor ac un o aelodau gwreiddiol y grŵp Hogia'r Wyddfa yw **Myrddin Owen** (ganwyd 15 Medi 1942) yn Eithinog, Stryd Newton, Llanberis. Mae'n adnabyddus hefyd am fod yn un hanner o'r ddeuawd boblogaidd Rosalind a Myrddin, gyda'i wraig, Rosalind Lloyd. Mae o wedi teithio'r byd gyda'r ddau grŵp ac wedi ymddangos ar deledu Cymraeg ers y 1960au yn gyntaf gyda'r BBC ac wedyn gyda S4C.

## Gyrfa 
Chwarelwr oedd ei dad, John Owen a hannai o'r Waunfawr, ond fu farw'n ifanc, pan oedd Myrddin yn 3 oed. Magwyd ei fam Ivy Maud Hughes yn Llanberis, a ganwyd iddynt ddau fab, Gwynedd a Myrddin. Symudodd y teulu i fyw at eu taid [W. T. Hughes] yn fuan wedi colli eu tad. Roedd y Capel yn ddylanwad pwysig ar y teulu, a hynny o dan arweiniad eu gweinidog R. Bryn Williams. Fel yn hanes ei gyfeillion Arwel Jones ac Elwyn Jones, dau a ddaeth maes o law yn gyd-aelodau o Triawd yr Wyddfa ac wedyn Hogia'r Wyddfa, yn y capel y cychwynodd Myrddin ganu.

Mynychodd Ysgol Gynadd Dolbadarn, Llanberis ac wedyn Ysgol Brynrefail, Llanrug, cyn ymadael â'r ysgol a mynd i weithio gyda'r cwmni "cynllunio ceir rasio" Costin ym Mrynrefail fel cynlluniwr neu "ddrafftsman".  Symudodd oddi yno i ffactri Peblig ger Caernarfon lle ymunodd â "chôr enwog Dilys Wynne". O'r côr y tyfodd Parti Eryri, ble y cyfarfu Myrddin a Rol Williams o'r Waunfawr, a fyddai, maes o law, yn cyfansoddi geiriau nifer o ganeuon poblogaidd Hogia'r Wyddfa a Rosalind a Myrddin. Yma hefyd y bu iddo gwrdd â'r cyfeilydd a'r cyfansoddwr [[Richard Morris (Hogia'r Wyddfa)|Dic [Richard] Morris]], a ddaeth yn aelod arall o Hogia'r Wyddfa. 

Roedd y cyfnod yma yn "brysur iawn" i Myrddin, gyda chychwyn cyfresi cerddorol cynnar y BBC fel *Pinaclau Pop* a *Disg a Dawn.* Tra'n recordio un o'r nosweithiau hyn, y bu iddo gwrdd a'i darpar wraig Rosalind, oedd hefyd yn aelod o'r grŵp poblogaidd Y Perlau o ardal Llanbedr Pont Steffan. Priododd y ddau ym 1972 a ganwyd iddynt un mab, Deian.

Gweithiodd Myrddin am gyfnod fel technegydd yn adran gynllunio Cyngor Sir Gwynedd cyn symud i weithio ym Mhwllheli gyda Chyngor Dwyfor. Symudodd y teulu i fyw ym Mhwllheli yn yr un cyfnod.

Mae'n aelod o Gôr Meibion Dwyfor ac yn hoff iawn o chwarae Golff.

Gyda Hogia'r Wyddfa a Rosalind a Myrddin, teithiodd i'r Unol Daleithiau America, Nigeria ac Awstralia ac mae wedi canu a pherfformio ar rhai o brif lwyfannau Cymru a Lloegr gan gynnwys Neuadd Frenhinol Albert yn Llundain. Bu'n rhan o gynyrchiadau gyda Cwmni Theatr Cymru a sawl drama gerdd yn ardal Pwllheli.

## Oriel 

Delwedd:Cyngerdd Y Sêr, album cover.jpg
Delwedd:Hogia'r Wyddfa near the Llanberis village sign (1586559).jpg
Delwedd:Cemlyn Williams, Mayor of Caernarfon, presenting a special plaque to Hogia'r Wyddfa (1518149).jpg
Delwedd:Cemlyn Williams, Mayor of Caernarfon, presenting a special plaque to Hogia'r Wyddfa (1518157).jpg
Delwedd:Hogia'r Wyddfa near the Llanberis village sign (1586566).jpg
Delwedd:Y Casgliad Llawn, album cover.jpg
Delwedd:Record Cofio Cynan Hogia'r Wyddfa.PNG
Delwedd:Preparing for the programme Cofio Cynan performed by Cwmni Theatr Cymru during the Eisteddfod proclamation week (1585254).jpg
Delwedd:Preparing for the programme Cofio Cynan performed by Cwmni Theatr Cymru during the Eisteddfod proclamation week (1585290).jpg
Delwedd:Preparing for the programme Cofio Cynan performed by Cwmni Theatr Cymru during the Eisteddfod proclamation week (1585252).jpg
Delwedd:Preparing for the programme Cofio Cynan performed by Cwmni Theatr Cymru during the Eisteddfod proclamation week (1585269).jpg

## Cyfeiriadau 
Categori:Actorion Cymraeg
Categori:Cantorion o Gymru
Categori:Genedigaethau 1942
Categori:Pobl o Wynedd
Categori:Pobl o Ddyffryn Peris